২. জাতীয় প্রবীণ নীতিমালা-২০১৩ অনুসারে বাংলাদেশে ৬০ বছর এবং তদুর্ধ বছর বয়সীরা হচ্ছেন প্রবীণ; মহামান্য রাষ্ট্রপতি এদেরকে ‘সিনিয়র সিটিজেন’ ঘোষণা করেছেন। বিজ্ঞান ও প্রযুক্তির অভাবনীয় উৎকর্ষে বিশ্বব্যাপী প্রবীণ জনসংখ্যা দ্রুত হারে বাড়ছে। ১৯৯৫ সালের ৫৪ কোটি বিশ্ব প্রবীণ জনসংখ্যা আড়াই গুণ বেড়ে ২০২৫ সালে গিয়ে হবে ১২০ কোটি; আর ২০৫০ সালে হবে প্রায় ২০০ কোটি! বাংলাদেশে বর্তমানে বাস করছেন প্রায় ১.৪০ কোটি প্রবীণ। আগামী ২০২৫, ২০৫০ এবং ২০৬১ সালে এদের সংখ্যা গিয়ে দাঁড়াবে যথাক্রমে প্রায় ২ কোটি, ৪.৫ কোটি এবং ৫.৫ কোটিতে! উদ্বেগজনক বিষয় হলো অতি প্রবীণদের (৮০+) সংখ্যা বাড়ছে সবচেয়ে দ্রুত গতিতে। অন্যদিকে শিশু জনসংখ্যা দ্রুত কমছে। ২০৫০ সাল নাগাদ বাংলাদেশে শিশুদের চেয়ে প্রবীণদের সংখ্যা বেশি হয়ে যাবে! মানবাধিকার সনদ ও চুক্তিসহ সমাজ, সংস্কৃতি ও সভ্যতার সুনিপুণ কারিগর আজকের প্রবীণজনেরা। বাংলাদেশের মহামান্য রাষ্ট্রপতি, মাননীয় প্রধানমন্ত্রী, রাজনীতিবিদ, শিক্ষাবিদ, পেশাজীবী, ব্যবসায়ী এবং সংস্কৃতি ও গণমাধ্যমকর্মীসহ নাগরিক সমাজের নেতৃত্বে প্রবীণদের উপস্থিতি এবং অবদান অত্যন্ত সরব, বলিষ্ঠ এবং প্রশংসনীয়। বাংলাদেশের সর্বশ্রেষ্ঠ সন্তান মুক্তিযোদ্ধাদের প্রায় সকলেই আজ প্রবীণ। দেশের অগণিত কৃষক-শ্রমিক-মেহনতি মানুষ নিজেদের বয়স উপেক্ষা করে নিরলসভাবে শ্রম দিয়ে, কাজ করে নিজের জীবিকা অর্জনের পাশাপাশি দেশ ও জাতির প্রাণশক্তির যোগান দিয়ে যাচ্ছেন।